《送吴真人持诏宁亲》
元代·范梈

垂杨十二门，旦旦罗鸣驺。千骑万骑中，孰是违世俦。

美哉吴夫子，脱洒住丹丘。气涵群象动，思与万物周。

天马出名驹，逸态横九州。自从下地走，但饮星河流。

明月落中江，倒影射斗牛。飘然持玉节，去犯苍山稠。

紫凤把细华，逶迤仙岩陬。遂经三茅岑，已登阁峰头。

还家拜封君，玉册珊瑚钩。笑问游子衣，不独五色优。

门县朱雀旌，坐拥金明裘。开筵浥芳醴，炰觞进庶羞。

承颜开淑训，慰尔道路修。尔归奉天子，万岁更千秋。

番君大国寿，贺老清湖愁。烟水三万顷，宫袍在扁舟。

荷花合古渡，此处不夷犹。云锦双鸳鸯，悠悠戏汀洲。

东风长年来，扬我阑槛幽。白马络金羁，奈此甚盛休。

侬家阁峰下，霞竹敷稻畴。鹤集偃松雪，青云互绸缪。

自从干戈馀，川岳秋萧骚。骨肉倚四海，风云扰吟讴。

闻君复此去，浩荡怀今游。罢酒黄鹂鸣，高花艳城楼。

良辰难能别，嘉会易为酬。至乐夫子行，子行无滞留。

作者简介：范梈（pēng）（1272—1330）元代官员、诗人，与虞集、杨载、揭傒斯齐被誉为“元诗四大家”。字亨父，一字德机，人称文白先生，清江（今江西樟树）人。历官翰清江林院编修、海南海北道廉访司照磨、福建闽海道知事等职，有政绩，后以疾归。其诗好为古体，风格清健淳朴，用力精深，有《范德机诗集》。